KIRJALLINEN KYSYMYS P-1088/01 esittäjä(t): Jens-Peter Bonde (EDD) komissiolle. Schengenin sopimus - lääketodistus, henkilötodistus ja pysyvät rajatarkastukset.



Virallinen lehti nro 318 E , 13/11/2001 s. 0199 - 0200



KIRJALLINEN KYSYMYS P-1088/01 esittäjä(t): Jens-Peter Bonde (EDD) komissiolle (27. maaliskuuta 2001) Aihe: Schengenin sopimus - lääketodistus, henkilötodistus ja pysyvät rajatarkastukset Mistä lääkkeistä vaaditaan erityinen todistus yksityishenkilöiden matkustaessa maasta toiseen Schengenin sopimuksen määräysten mukaisesti, ja onko Tanskan hallituksen laatima luettelo kyseisten määräysten mukainen? Onko kaikkien kansalaisten Schengenin määräysten mukaan voitava todistaa poliisille henkilöllisyytensä henkilötodistuksella, jota on aina pidettävä mukana, vai voivatko kansalaiset liikkua ilman henkilötodistusta? Mitkä henkilötodistukset Tanskassa hyväksytään maan liittyessä Schengen-alueeseen 25. maaliskuuta 2001? Onko sallittua pitää jatkuvasti poliisiautoja Schengen-alueen sisärajoilla kontrolloimassa - passia ja/tai henkilöllisyyspapereita - eläinlääkärintodistuksia - ympäristölainsäädännön noudattamista? António Vitorinon komission puolesta antama vastaus (8. toukokuuta 2001) Schengenin säännöstössä ei ole lueteltu lääkkeitä, joista vaaditaan erityinen todistus matkustettaessa Schengen-alueella. Schengenin säännöstössä (Schengenin sopimuksen soveltamisesta tehdyn yleissopimuksen 75 artiklassa) määrätään kuitenkin, että henkilö voi kuljettaa mukanaan huumaus- tai psykotrooppisia aineita, jos niitä käytetään sairauden hoitoon ja hänellä on toimivaltaisen viranomaisen antama todistus. Tällä tarkoitetaan niitä lääkärin määräämiä huumausaineita ja muita aineita, joita toiseen jäsenvaltioon matkustava henkilö tarvitsee siellä oleskelunsa aikana. Artiklassa viitataan lääkevalmisteisiin, jotka mainitaan huumausaineita koskevissa kansainvälisissä yleissopimuksissa (vuonna 1961 tehdyssä narkoottisia aineita koskevassa yleissopimuksessa ja vuonna 1971 tehdyssä psykotrooppisia aineita koskevassa yleissopimuksessa) tai joihin sisältyy kyseisissä sopimuksissa mainittuja aineita ja jotka siten kuuluvat kansallisen huumausainelainsäädännön soveltamisalaan. Yleissopimuksissa sallitaan kuitenkin, että maat voivat edellyttää kansallisessa huumausainelainsäädännössä säädettyjen valvontatoimien soveltamista muihinkin aineisiin. Tämän vuoksi eri jäsenvaltioiden laatimat luettelot valmisteista, jotka ovat huumaus- tai psykotrooppisia aineita taikka joihin sisältyy niiden ainesosia, saattavat olla erilaisia. Schengenin säännöstössä edellytettyä todistusta ei tarvita tavallisten lääkkeiden eikä lääkärin määräämien antibioottien kuljettamiseen. Henkilöllisyyden tarkastamisen osalta on syytä muistaa, että mahdollisuudesta henkilöllisyyden tarkastamiseen, tarkastamisen ehdoista ja menettelytavoista sekä henkilöllisyyden todistamistavoista säädetään kansallisessa lainsäädännössä. Kyseisten säännösten laatiminen kuuluu siis Tanskan toimivaltaan. Voimassa olevassa yhteisön lainsäädännössä edellytetään kuitenkin, että henkilöllisyyttä tarkastettaessa on tunnustettava muiden jäsenvaltioiden myöntämät voimassa olevat passit ja henkilötodistukset. Tanska tunnustaa näin ollen muiden jäsenvaltioiden myöntämät henkilötodistukset. Schengenin säännöstön mukaan kaikki Schengen-alueen sisärajat voidaan ylittää ilman henkilötarkastuksia. Toimivaltaiset viranomaiset eivät voi enää jatkaa henkilötarkastuksia sisärajoilla, ja ne voidaan aloittaa uudelleen ainoastaan, jos yleinen järjestys tai kansallinen turvallisuus sitä edellyttää. Schengenin sopimuksen toimeenpaneva komitea on lisäksi päättänyt, että korvaavat rajatarkastukset eivät ole henkilötarkastusten poistamista koskevien Schengenin säännösten mukaisia. Korvaaviksi rajatarkastuksiksi on katsottava rajan ylityksestä johtuvat säännönmukaiset henkilötarkastukset taaempana raja-alueella tai tiettyjen rajavyöhykkeiden sisällä. Näin ollen ei ole sallittua pitää sisärajoilla poliisipartioita, jotka tarkastavat passeja ja henkilötodistuksia pelkästään sillä perusteella, että raja on ylitetty. Eläinlääkärintodistusten ja ympäristölainsäädännön noudattamisen tarkastaminen ei kuulu Schengenin säännöstön soveltamisalaan. Voimassa olevan asiaa koskevan yhteisön lainsäädännön mukaisesti ei kuitenkaan ole sallittua pitää sisärajoilla pysyvästi poliisipartioita, jotka tarkastavat eläinlääkärintodistuksia ja valvovat ympäristölainsäädännön noudattamista.